En lastbilchauffør er fortsat i livsfare efter en soloulykke nordvest for Hobro. Det oplyser Nordjyllands Politi natten til onsdag. Ulykken skete tirsdag aften på hovedvej A13 mellem Aalestrup og Store Binderup. Politiet blev alarmeret ved 18-tiden. - Han får tilsyneladende det højre hjulpar ud i rabatten, fortalte politiets vagtchef Per Jørgensen tirsdag aften. - Han forsøger at rette op, men kommer over på den anden side af vejen, hvor venstre hjulpar kommer ud i rabatten, og lastbilen vælter. Da lastbilen væltede, blev chaufføren slynget ud og kom i klemme under det tunge køretøj. Han blev efterfølgende kørt til Aalborg Universitetshospital, hvor hans tilstand betegnes som kritisk. Politiet oplyser natten til onsdag, at trafikken atter ruller normalt på A13. Oprydningen efter ulykken var overstået ved 23-tiden tirsdag aften.

Referat:
Chaufføren kom i klemme, da lastbilen væltede på A13 nordvest for Hobro.